
· Ennen yleisen tuen päätöstä tai sen päivittämistä varhaiskasvatuslain 15 c § mukaisten tukipalveluiden osalta on kuultava lapsen huoltajaa tai muuta laillista edustajaa.
· Ennen tehostetun ja erityisen tuen päätöksen tekemistä varhaiskasvatuksessa on kuultava lapsen huoltajaa tai muuta laillista edustajaa (Varhaiskasvatuslaki 15 e §).
· Ennen erityisen tuen päätöksen tekemistä esiopetuksessa on kuultava oppilasta ja huoltajaa tai oppilaan laillista edustajaa (Perusopetuslaki 17§). 
Varhaiskasvatuksessa huoltajan ja esiopetuksessa lapsen ja huoltajan kuuleminen edellyttää, että heille selvitetään etukäteen kuulemisen tarkoitus. Huoltajilla tulee ennen kuulemista olla mahdollisuus tutustua hallintopäätöksen perusteena oleviin asiakirjoihin eli lapsen varhaiskasvatussuunnitelmaan, esiopetuksen oppimissuunnitelmaan, pedagogiseen arvioon tai pedagogiseen selvitykseen. Kuuleminen tehdään kirjallisesti tiedoksianto - lomakkeella, jossa huoltajalle annetaan tilaisuus ilmaista mielipiteensä tuen järjestämisestä. 
Tiedoksianto - lomake on kaksiosainen. Kun huoltajille annetaan tiedoksianto – lomake, heiltä pyydetään allekirjoitus lomakkeen toiselle sivulle. Lomakkeen toinen sivu on todisteena siitä, että tiedoksianto on luovutettu huoltajille. Huoltajien tulee palauttaa tiedoksianto – lomakkeen ensimmäinen sivu allekirjoitettuna varhaiskasvatukseen/esiopetukseen viikon kuluessa siitä, kun he ovat sen saaneet. Jos huoltajat eivät palauta lomakkeen ensimmäistä sivua, meille jää todiste siitä, että kuulemisesta on huoltajille annettu tiedoksianto ja hallintopäätös voidaan tehdä.
Jos huoltajat asuvat samassa osoitteessa, riittää toisen huoltajan allekirjoitus sekä lomakkeen ensimmäiselle että toiselle sivulle.
Jos huoltajilla on yhteishuoltajuus, ja he asuvat eri osoitteissa, tulee kummallekin huoltajalle toimittaa oma tiedoksianto – huoltajalle lomake ja pyytää molemmilta allekirjoitus lomakkeiden ensimmäiselle ja toiselle sivulle. Mikäli toinen huoltajista asuu esimerkiksi toisella paikkakunnalla, hänelle toimitetaan lomake sähköpostin liitetiedostona. Lähetetty sähköposti tulostetaan ja arkistoidaan arkistointiohjeen mukaisesti.

